HU Az Európai Unió Hivatalos Lapja L 329/40

A BIZOTTSÁG 2007/73/EK IRÁNYELVE

(2007. december 13.)

a 86/362/EGK és a 90/642/EGK tanácsi irányelv egyes mellékleteinek az acetamiprid, az atrazin, a deltametrin, az imazalil, az indoxakarb, a pendimetalin, a pimetrozin, a piraklostrobin, a tiakloprid és a trifloxistrobin megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre (1) és különösen annak 10. cikkére,

tekintettel az egyes növényi eredetű termékekben – többek között a gyümölcsökben és zöldségekben –, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre (2) és különösen annak 7. cikkére,

tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (3) és különösen annak 4. cikke (1) bekezdésének f) albekezdésére,

mivel:

(1) A 91/414/EGK irányelvvel összhangban az egyes növényi kultúrák esetében használandó növényvédő szerek engedélyezése a tagállamok felelőssége. Az engedélyezéseknek az emberi és állati egészségre és a környezetre gyakorolt hatások értékelésén kell alapulniuk. Az ilyen értékelések során figyelembe veendő elemek között szerepel a szerrel foglalkozók és a közelben tartózkodók expozíciója, a talajra, a vízi és légi környezetre gyakorolt hatás, valamint a kezelt növényi kultúrákon lévő szermaradékok elfogyasztása révén az emberekre és az állatokra gyakorolt hatás.

(2) A megengedett szermaradék-határértékek (MRL-ek) a növények hatékony védelméhez szükséges minimális növényvédőszer-mennyiségeket tükrözik, amelyeket olyan módon alkalmaznak, hogy a szermaradék mennyisége a lehető legkisebb és toxikológiailag elfogadható legyen, különösen a becsült étrendi bevitel szempontjából.

(3) Amíg a kérelmező be nem nyújtja az adatokat, az atrazinra vonatkozóan a 2007/7/EK (4) bizottsági irányelvvel ideiglenes MRL-eket vettek fel a 86/362/EGK irányelvbe. További vizsgálatok rámutattak, hogy több időt kell biztosítani a szermaradék-kísérletekre vonatkozó adatok előállítására. Emiatt szükségszerű az atrazinra vonatkozó, ideiglenes MRL-ek érvényességének meghosszabbítása.

(4) A 90/642/EGK irányelv hatálya alá tartozó növényvédő szerekre vonatkozó MRL-eket folyamatosan felül kell vizsgálni, és azok módosíthatók az új vagy megváltozott felhasználások figyelembevétele érdekében. A Bizottság új vagy megváltozott felhasználásokról kapott tájékoztatást, amelyek az acetamiprid, a deltametrin, az indoxakarb, a pendimetalin, a pimetrozin, a piraklostrobin, a tiakloprid és a trifloxistrobin szermaradék-határértékeinek változásához vezethetnek.

(5) Az imazalil vonatkozásában egy tagállam tájékoztatta a Bizottságot azon szándékáról, hogy a fogyasztói bevitellel kapcsolatos aggályok miatt a 90/642/EGK irányelv 8. cikkével összhangban felülvizsgálja a nemzeti MRL-eket. A Bizottsághoz javaslatok érkeztek a közösségi MRL-ek felülvizsgálatára.

(6) Megvizsgálták és értékelték a fogyasztók e növényvédő szerek szermaradékainak élelmiszer-ipari termékekben való előfordulásából eredő, élethosszig tartó expozícióját a közösségi eljárásokkal és gyakorlatokkal összhangban, figyelembe véve az Egészségügyi Világszervezet által közzétett iránymutatásokat (5). E vizsgálatok és értékelések alapján a szóban forgó növényvédő szerekre úgy kell megállapítani az MRL-eket, hogy az elfogadható napi bevitelt ne lépjék túl.

(7) Az acetamiprid, a deltametrin, az imazalil, az indoxakarb, a pimetrozin, a piraklostrobin és a tiakloprid vonatkozásában akut referenciadózist (ARfD) állapítottak meg. A jelenlegi közösségi eljárásokkal és gyakorlattal összhangban megvizsgálták és értékelték a fogyasztóknak az e növényvédő szerek szermaradékait esetlegesen tartalmazó élelmiszer-ipari termékek révén történő akut expozícióját, figyelembe véve az Egészségügyi Világszervezet által közzétett iránymutatásokat. Figyelembe vették a Növényügyi Tudományos Bizottság (SCP) szakvéleményeit, különösen a növényvédő szerekkel kezelt élelmiszer-ipari termékek fogyasztóinak védelmére vonatkozó tanácsokat és ajánlásokat (6). Az étrendibevitel-vizsgálat alapján az említett növényvédő szerek MRL-jeit úgy kell meghatározni, hogy az akut referenciadózist (ARfD) biztosan ne lépjék túl. A többi szer esetében a rendelkezésre álló információk értékelése azt mutatta, hogy nincs szükség ARfD-re, és emiatt rövid távú értékelésre sem.

(8) Az MRL-ek az analitikailag kimutatható legalacsonyabb értéken kerülnek rögzítésre abban az esetben, ha a növényvédő szerek engedélyezett felhasználása nem eredményezi a növényvédőszer-szermaradék kimutatható mértékét az élelmiszer-ipari termékben vagy annak felületén, illetve ha a növényvédő szerek felhasználása nem engedélyezett, vagy ha a tagállamok által engedélyezett felhasználást nem támasztják alá a szükséges adatok, vagy ha a harmadik országokban történő felhasználás a Közösség piacán forgalomba hozható élelmiszer-ipari termékekben vagy azok felületén szermaradékokat eredményez és ezekről nem állnak rendelkezésre szükséges adatok.

(9) Az ideiglenes MRL-ek közösségi szintű meghatározása vagy módosítása nem mentesíti a tagállamokat az alól, hogy a 91/414/EGK irányelv 4. cikke (1) bekezdésének f) pontja és VI. melléklete szerint ideiglenes MRL-eket határozzanak meg az acetamiprid, az indoxikarb, a piraklostrobin, a tiakloprid és a trifloxistrobin esetében. Egy négyéves időszak elegendőnek tűnik ezen anyagok további felhasználásainak engedélyezésére. Ezt követően az ideiglenes közösségi MRL-ek véglegessé válnak.

(10) A 86/362/EGK és a 90/642/EGK irányelvben meghatározott MRL-eket ezért módosítani kell az érintett növényvédő szerek felhasználásának megfelelő felügyelete és ellenőrzése, illetve a fogyasztók védelme érdekében. Amennyiben az MRL-eket már korábban megállapították az említett irányelvek mellékleteiben, helyénvaló azok módosítása. Amennyiben még nem állapítottak meg MRL-eket, helyénvaló azok első ízben történő megállapítása.

(11) A Kereskedelmi Világszervezeten keresztül konzultációra került sor az új MRL-ekről a Közösség kereskedelmi partnereivel; az ezen értékekkel kapcsolatos észrevételek figyelembevétele megtörtént.

(12) Ezért a 86/362/EGK és a 90/642/EGK irányelvet ennek megfelelően módosítani kell.

(13) Az ezen irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,

ELFOGADTA EZT AZ IRÁNYELVET:

1. cikk

A 86/362/EGK irányelv ezen irányelv I. mellékletének megfelelően módosul.

2. cikk

A 90/642/EGK irányelv ezen irányelv II. mellékletének megfelelően módosul.

3. cikk

A tagállamok legkésőbb 2008. június 14-én elfogadják és kihirdetik azokat a törvényi, rendeleti és közigazgatási rendelkezéseket, amelyek az ezen irányelvnek való megfeleléshez szükségesek; kivételt képez a deltametrin és az atrazin, amelyek esetében az említett rendelkezéseket 2007. december 18-ig fogadják el és hirdetik ki, illetve az imazalil, amelynek esetében ezeket 2008. szeptember 14-ig fogadják el és hirdetik ki. Haladéktalanul eljuttatják a Bizottsághoz e rendelkezések szövegét, valamint az említett rendelkezések és ezen irányelv közötti megfelelést leíró táblázatot.

Ezeket a rendelkezéseket a tagállamok 2008. június 15-től alkalmazzák, kivételt képez a deltametrin és az atrazin, amelyek esetében a rendelkezéseket 2007. december 19-től alkalmazzák, illetve az imazalil, amelynek esetében a rendelkezéseket 2008. szeptember 15-től alkalmazzák.

Amikor a tagállamok elfogadják e rendelkezéseket, azokban hivatkozni kell erre az irányelvre, vagy azokhoz a hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

4. cikk

Ez az irányelv az Európai Unió Hivatalos Lapjában való kihirdetését követő huszadik napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 2007. december 13-án. a Bizottság részéről Markos KYPRIANOU a Bizottság tagja

(1) HL L 221., 1986.8.7., 37. o. A legutóbb a 2007/62/EK bizottsági irányelvvel (HL L 260., 2007.10.5., 4. o.) módosított irányelv.

(2) HL L 350., 1990.12.14., 71. o. A legutóbb a 2007/62/EK bizottsági irányelvvel módosított irányelv.

(3) HL L 230., 1991.8.19., 1. o. A legutóbb a 2007/52/EK bizottsági irányelvvel (HL L 214., 2007.8.17., 3. o.) módosított irányelv.

(4) HL L 43., 2007.2.15., 19. o.

(5) A Guidelines for predicting dietary intake of pesticide residues (revised), (Iránymutatások a növényvédőszer-szermaradékok étrendi bevitelének előrejelzéséhez) (átdolgozott kiadás), készítette a GEMS/Food Programme (GEMS/Élelmiszer Program) együttműködésben a Codex Committee on Pesticide Residues bizottsággal (Peszticid Szermaradékok Kódexbizottsága), kiadta az Egészségügyi Világszervezet 1997-ben (WHO/FSF/FOS/97.7).

(6) A 86/362/EGK, a 86/363/EGK és a 90/642/EGK tanácsi irányelv mellékleteinek módosításával kapcsolatos kérdéseket tárgyaló szakvélemény (Az SCP szakvéleménye, 1998. július 14.). A gyümölcsökben és zöldségekben előforduló különféle növényvédőszer-szermaradékokról szóló szakvélemény (az SCP szakvéleménye, 1998. július 14.). http://europa.eu.int/comm/food/fs/sc/scp/outcome_ppp_en.html